**У С Т А В**

**на**

**НАРОДНО ЧИТАЛИЩЕ „КИТКА-2008“**

с.Бърложница, общ. Сливница, обл. София

***Глава първа.***

**ОБЩИ ПОЛОЖЕНИЯ**

**Чл.1.** С този устав се урежда наименованието и седалището на народното читалище, целите, източниците на финансиране, издръжката, органите на управление и контрол, и техните правомощия, начина на избирането им, реда за свикването им и за вземане на решения, начина за приемане на членове и прекратяване на членството, както и реда за определяне на членския внос и прекратяването на народното читалище.

**Чл.2.(**1) Народно читалище „Китка-2008“, е традиционно самоуправляващо се културно-просветно сдружение на жителите на с.Бърложница, общ.Сливница, област София.

(2) Читалището е юридическо лице с нестопанска цел, вписано в Регистъра на ЮЛНЦ, с наименование „Китка-2008“, основано на 22 септември 2008 г. и функционира на основание Закона за народните читалища и този устав.

**Чл.3.** Народно читалище „Китка-2008“ има за свое седалище с. Бърложница - п.к.2222, общ. Сливница, област София, в сградата на кметството, където се намира и адреса на управлението му.

**Чл.4.** Отношенията на читалището с общинската управа гр.Сливница се характеризират с уважение, партньорство при обсъждане проблемите на културата в общината и взаимодействие при запазане на своята автономност.

**Чл.5.** Читалището е неполитическа организация и в неговата дейност могат да вземат участие всички физически лица без оглед на ограничения на възраст и пол, политически и религиозни възгледи и етническо самосъзнание.

***Глава втора.***

**ЦЕЛИ И ДЕЙНОСТИ**

**Чл.6.** Народно читалище „Китка-2008“ има за свои цели:

1. да работи за развитието и обогатяването на културния живот на хората в с.Бърложница;

2. да запазва и развива обичаите и традициите съхранили уменията и усета на бърложчани към красивото;

3. да буди интерес към знание, с оглед на развитието на личността и приобщаването на хората към духовните ценности и постиженията на науката, изкуството и културата;

4. да работи за възпитанието и утвърждаването на националното самосъзнание.

**Чл.7.** За постигане на своите цели, читалището извършва следните основни дейности:

1. урежда и поддържа читалня с книги и списания от дарения;

2. развива и подпомага любителско художествено творчетво;

3. оргаизира празненства, концерти и чествания;

4. създава, съхранява и популяризира етнографски и други колекции съгласно Закона за културното наследство;

5. събира и разпространява знания за родни край;

6. извършва допълнителни дейности и услуги, свързани с подпомагане изпълнението на основните си функции, които не противоречат на Закона за народните читалища и този устав.

***Глава трета.***

**ЧЛЕНСТВО**

**Чл.8.** Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.

**Чл.9.** (1) Членовете на читалището са: индивидуални, спомагателни и почетни.

(2) Индивидуални членове на читалището могат да бъдат всички лица, които са навършили 18 години и редовно заплащат членския си внос, определен с решение на общото събрание, участват активно в живота на читалището, подпомагайки дейността му.

(3) Лицата, които имат особени заслуги към читалището се обявяват за почетни членове по решение на общото събрание, по предложение на настоятелството или от членовете на читалището.

(4) Спомагателни членове на читалището са всички лица, които не са навършили 18 години и работят за постигане целите на читалището. Те не заплащат членски внос и нямат право да избират и да бъдат избирани в органите за ръководство на читалището.

**Чл.10.** Членовете на читалището се приемат на общо събрание, след подаване на писмено заявление до председателя на читалището и заплащане на членски внос, като същите имат право да:

1. участват в управлението на читалището;

2. ползват с предимство културно-просветните форми на читалището;

3. получават всякаква информация относно дейността на читалището.

**Чл.11.** Членството в читалището може да се прекрати в съответния орган в следните случаи:

1. при грубо нарушаване на устава на читалището и решенията на неговите органи, работи срещу неговите цели и интереси, или му е причинил значителни вреди;

2. при неплащане на членски внос за повече от една година поради отпадане, с решение на настоятелството;

3. по молба на член до настоятелството - по собствено желание.

***Глава четвърта.***

**УПРАВЛЕНИЕ**

**Чл.12.** Органи за управление на читалището са:

1. общото събрание;

2. настоятелството;

3. проверителната комисия.

**Чл.13.** (1) Върховен орган на читалището е общото събрание.

(2).Общото събрание на читалището се състои от всички членове на читалището, имащи право на глас.

**Чл.14.** (1) Общото събрание:

1. изменя и допълва устава;

2. избира и освобождава членовете на настоятелството, проверителната комисия и председателя;

3. приема вътрешните актове, необходими за организацията на дейността на читалището;

4. изключва членове на читалището;

5. определя основни насоки на дейността на читалището;

6. взема решение за членуване или прекратяване на членството в читалищно сдружение;

7. приема бюджета на читалището;

8. приема годишния отчет до 30 март на следващата година;

9. определя размера на членския внос;

10. отменя решения на органите на читалището;

11. взема решение за прекратяване на читалището;

12. взема решение за отнасяне до съда на незаконосъобразни действия на ръководството или отделни читалищни членове.

(2) Решенията на общото събрание са задължителни за другите органи на читалището.

**Чл.15.** (1) Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на насоятелството, по искане на проверителната комисия или на една трета от членовете на читалището с право на глас. При отказ на настоятелството се свиква извънредно общо събрание, до 15 дни от постъпване искането на проверителната комисия или една трета от членовете на читалището с право на глас могат да свикат извънредно общо събрание от свое име.

(2) Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места трябва да бъде залепена поканата за събранието.

(3) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.14, ал.1, т.1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

(5) Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по-късно от една година на вземане на решението.

**Чл.16.** (1) Изпълнителен орган на читалището е настоятелството, което се състои най-малко от трима членове, избрани за срок от 3 години. Същите да нямат роднински връзки по права и съребрена линия до четвърта степен.

(2) Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището, определя заплатата и утвърждава длъжностната му характеристика;

6. прави преглед на членството на всеки шест месеца;

7. на заседанията на настоятелството се кани със съвещателен глас секетарят на читалището, ако не е член на настоятелството;

8. членовете на проверителната комисия могат да присъстват на заседанията на настоятелството със съвещателен глас;

9. настоятелството се свиква от председател, секретар или по искане на една трета от настоятелите;

10. внася предложение в община Сливница и други органи и организации за строителство, реконструкция, модернизация, поддържане, ремонтиране и обзавеждане на сградата, за създаване на материални, финасови и кадрови условия за развитие на дейността;

11. взема решение за участие по проекти и осигурява тяхното разработване и изпълнение

12. ръководи цялостната дейност на читалището и взема решения по всички въпроси, отнасящи се до работата и имуществото на читалището /непротиворечащи на Закона за народните читалища/.

(3) Настоятелството взема решение с мнозинство повече от половината на членовете си.

**Чл.17.** (1) Председателят на читалището е член на настоятелството и се избира от общото събрание за срок от 3 години.

(2) Председателят:

1. организира дейността на читалището съобразно закона, устава и решенията на общото събрание;

2. представлява читалището;

3. свиква и ръководи заседанията на настоятелството и председателства общото събрание;

4. ръководи текущата дейност на читалището;

5. отчита дейността си пред настоятелството;

6. сключва и прекратява сключените договори със служителите, съобразно бюджета на читалището и въз основа решение на настоятелството;

7. заверява разходните документи;

8. наблюдава работата на секретаря на читалището по организацията на текущата работа.

**Чл.18.** (1) Секретарят на читалището е организатор на текущата му дейност.

1. организира изпълнението на решенията на настоятелството, включително решенията за изпълнението на бюджета;

2. замества председателя при неговото отсъствие;

3. представлява читалището заедно и поотделно с председателя.

(2) Настоятелството и председателя подкрепят секретаря в неговата ежедневна работа, помагат му да израсне като читалищен експерт, без да се намесват грубо и отнемат компетенциите му, освен чрез решение на настоятелството.

**Чл.19.** (1) Секретарят на читалището може да е член на читалищното настоятелство.

(2) С изтичане мандата на едно настоятелство договорът със секретаря не се прекратява. Новото настоятелство може да прекрати договора само при наличие на груби нарушения по Кодекса на труда и ако е доказано, че не се справя с работата си.

(3) Секретарят не може да е в роднински връзки с членовете на настоятелството и на проверителната комисия по права и по съребрена линия до четврта степен, както и да бъде съпруг/съпруга на председателя на читалището.

**Чл.20.** (1) Броят на членовете на проверителната комисия се определя от общото събрание, но не по-малко от трима, избрани за срок до 3 години.

(2) Членове на проверителната комсия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол врху дейността на настоятелството, председателя и секретаря на читалището по спазване на закона, устава и решенията на общото събрание чрез периодични проверки на финансовото и организационно състояние на читалището.

(4) Проверителната комисия има право да присъства на заседанията на читалищното настоятелство, провежда самостоятелни заседания и изготвя доклади за общите събрания.

(5) При констатирани нарушения проверителната комисия уведомява общото събрание на читалището, а при данни за изършено престъпление - и органите на прокуратурата.

**Чл.21.** Не могат да бъдат избирани за членове на настоятелството и на поверителната комисия, и за секретар лица, които са осъждани на лишаване от свобода за умишлени престъпления от общ характер.

**Чл.22.** Членовете на настоятелството, включително педседателят и секретарят, декларират частните си интереси по смисъла на Закона за противодействие на корупцията и за отнемане на незаконно придобитото имущество.

**Глава пета.**

**ИМУЩЕСТВО И ФИНАНСИРАНЕ**

**Чл.23.** (1) Народно читалище „Китка-2008“, ползва две стаи от масивна двуетажна сграда на кметството, намираща се в с.Бърложница, с учредено безвъзмездно право на ползане.

(2) Имуществото се състои от дълготрайни материални активи и малоценни материали, подарени на читалището, придобити с негови собствени средства или предоставени за стопанисване от община Сливница.

**Чл.24.** Читалището полага еднакви грижи на добър стопанин за опазване и обогатяване, както на собственото, така и на ползваното имущество.

**Чл.25.** (1) Народно читалище „Китка-2008“, набира финансови средства за своята дейност от:

1. членски внос;

2. субсидия от държавния и общински бюджет;

3. културно-просветна дейност;

4. помощи, завещания, дарения и спонсорство.

(2) Читалищните финансови средства се управляват от настоятелството, което носи отговорност за тяхното изразходване и ги отчита на общото събрание всяка година.

(3) При недостиг на средства за ремонт и поддръжка на читалищните помещения средствата се осигуряват от общинския съвет.

**Чл.26.** Членския внос се определя ежегодно само с решение на общото събрание.

**Чл.27.** (1) Читалищното настоятелство изготвя годишния отчет за приходите и разходите, който се приема от общото събрание.

(2) Отчетът за изразходваните финансови средства се представя в общинска администрация гр.Сливница.

**Чл.28.** (1) Председателя на читалището ежегодно в срок до 10 ноември представя на кмета предложения за своята дейност през следващата година.

(2) Председателя на читалището представя ежегодно до 31 март пред кмета на община Сливница и общинския съвет доклад за осъществените читалищни дейности и за изразходваните финансови средства през предходната година.

**Глава шеста.**

**ПРЕКРАТЯВАНЕ**

**Чл.29.** Читалището може да бъде прекратено по решение на общото събрание, вписано в регистъра на юридическите лица с нестопанска цел. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността на читалището;

3. е налице трайна невъзможност читалището да действа, или не развива дейност за период от две години;

4. не е учредено по законния ред;

5. е обявено в несъстоятелност.

**Чл.30**. Общото събрание може да взема решение за прекратяване на читалището, ако са изчерпани всички възможности и не съществуват никакви условия за трайна дейност на читалището.

**Глава седма.**

**ЗАКЛЮЧИТЕЛНИ РАЗПОРЕДБИ**

**Чл.31.** (1) Читалището има кръгъл печат с надпис: „„Народно читалище „Китка-2008“ – с.Бърложница, общ.Сливница““, в окръжност, в средата с разтворена книга и слънце.

(2) Празника на читалището е: 22 Септември.

**Чл.32**. Настоящият устав е изменен и допълнен на основание Законът за народните читалища (изм.ДВ. бр.7 от 19 Януари 2018 г.) и е приет на редовно общо отчетно-изборно събрание на читалището на 28 Октомври 2018 г.

**Чл.33**. Същият е подписан от действителните членове на читалището присъствали на събранието и председателя, съгласно приложения списък, представляващ неразделна част от Устава.

**Чл.34**. За всички неуредени в този устав отношения се прилага Законът за народните читалища, Законът за юридическите лица с нестопанска цел и действащите в страната нормативни документи.